Iaşi: Tentativă de mituire pentru promovarea examenului de permis auto, sesizată de un poliţist la linia call-center anticorupţie
Un bărbat din Iaşi s-a ales cu dosar penal după ce a fost prins în flagrant în timp ce încerca să mituiască un agent de poliţie, din cadrul Serviciului Public Comunitar Regim Permise Conducere şi Înmatriculare a Vehiculelor Iaşi, pentru a-l ajuta să promoveze proba practică a examenului pentru obţinerea permisului de conducere.
Potrivit unui comunicat de presă transmis, joi, de Direcţia Generală Anticorupţie, poliţistul a sesizat linia call-center anticorupţie 0800.806.806 cu privire la o tentativă de mituire.
'Acesta a semnalat faptul că fiind desemnat să participe la examinarea candidaţilor programaţi în vederea susţinerii probei practice pentru a obţine permisul de conducere, a fost abordat de un candidat care i-a oferit 350 euro, odată cu înscrisurile prezentate pentru examinare, în scopul facilitării promovării examenului practic. Ofiţerii de poliţie din cadrul Serviciului Judeţean Anticorupţie Iaşi au procedat de îndată la constatarea infracţiunii flagrante, cercetările fiind continuate sub coordonarea procurorului de caz din cadrul Parchetului de pe lângă Tribunalul Iaşi pentru probarea infracţiunii de dare de mită', se menţionează în comunicatul DGA.
(AGERPRES/FOTO radioiasi.ro)